# 

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՇՎԵՔՆՆԻՉ ՊԱԼԱՏ**

**ՀԱՅԵՑԱԿԱՐԳ**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐՏԱՔԻՆ ՊԵՏԱԿԱՆ ՀԱՇՎԵՔՆՆՈՒԹՅԱՆ ՈԼՈՐՏԻ ԻՐԱՎԱԿԱՆ ԲԱՐԵԼԱՎՈՒՄՆԵՐԻ

**ԵՐԵՎԱՆ**

**14 սեպտեմբերի, 2022թ.**

# ԲՈՎԱՆԴԱԿՈՒԹՅՈՒՆ

[ԲՈՎԱՆԴԱԿՈՒԹՅՈՒՆ 2](#_Toc109309587)

[1. Ընդհանուր դրույթներ 3](#_Toc109309588)

[1.1. Պետական ֆինանսների կառավարման (ՊՖԿ) համակարգի 2019-2023 թվականների բարեփոխումների ռազմավարություն 4](#_Toc109309589)

[1.2. ՀՀ և ԵՄ «Համապարփակ և ընդլայնված գործընկերության համաձայնագիր 5](#_Toc109309590)

[1.3. ՄԱԿ-ի 2011 թվականի 66-րդ Գլխավոր վեհաժողովի թիվ A/66/209 որոշում 5](#_Toc109309591)

[1.4. ՀՀ հաշվեքննիչ պալատի 2020-2023 թվականների ռազմավարական զարգացման ծրագիր 6](#_Toc109309592)

[2. INTOSAI հիմնարար սկզբունքներ, ստանդարտներ ու միջազգային լավագույն փորձ 6](#_Toc109309593)

[2.1. Ֆինանսական, կազմակերպչական և գործառնական անկախություն 6](#_Toc109309594)

[2.2. Հաշվեքննության մանդատ 6](#_Toc109309595)

[2.3. Մարդկային ռեսուրսների զարգացում 7](#_Toc109309596)

[2.4. Գործունեության արդյունավետության բարձրացման հարցեր 7](#_Toc109309597)

[3. Առաջարկություններ 8](#_Toc109309598)

[3.1. Կազմակերպչական (գործառութային), գործառնական և ֆինանսական անկախություն 8](#_Toc109309599)

[3.2. Հաշվեքննության մանդատ 11](#_Toc109309600)

[3.3. Մարդկային ռեսուրսների համարժեքություն 16](#_Toc109309601)

[3.4. ՀՊ գործունեության ընթացակարգերի հստակեցում 18](#_Toc109309602)

[3.5. Իրավական հակասությունների (կոլիզիաներ) և բացերի ու տեխնիկական մանրամասների շտկում 19](#_Toc109309603)

## Ընդհանուր դրույթներ

Ժողովրդավարության սկզբունքների վրա խարսխված կառավարման համակարգով պետությունների պարագայում անխուսափելիորեն առկա է հանրային հարստության (ունեցվածքի) կառավարման և արդյունքների վերաբերյալ տեղեկատվության նկատմամբ հանրային մեծ պահանջարկը։ Բարձրագույն հաշվեքննիչ մարմինները (ԲՀՄ) ձևավորվել են՝ արտաքին պետական հաշվեքննության միջոցով նշյալ պահանջարկը բավարարելու համար։ Ամբողջ պետական համակարգի նման, այս ինստիտուտները նույնպես գործում են հանրային պատվիրատվությամբ և դրանց գործունեության շահառուն հանրությունն է։ Այդուհանդերձ, արտաքին պետական հաշվեքննությունն առանձնահատկություն ունի այլ պետական գործառույթների համեմատությամբ, որովհետև, լինելով պետական կառավարման գործառույթ՝ այն միայն անուղղակիորեն է մասնակցում հանրային հարստության կառավարմանը, որովհետև վերջինիս առաքելությունն է, հանրության կողմից իշխանությանը վստահված հանրային հարստության կառավարման վերաբերյալ հանրությանը՝ ժամանակին, մասնագիտական և անկողմնակալ տեղեկատվության ներկայացումը։

Հարկ է նկատել, որ ներկայում, ԲՀՄ-ների գործունեությունը բավականին ստանդարտացված է և գործնականում, առկա են գործունեության համար անհրաժեշտ բոլոր լուծումները, որոնք կարգավորումների մակարդակում ապահովում են իրավասությունների և պարտականությունների հավասարակշռությունը։ Ըստ էության, հիմնարար փաստաթղթերով բանաձևված են ԲՀՄ-ների անկախությանը, հաշվետվողակա­նությանը, թափանցիկությանը, աշխատակազմերի պրոֆեսիոնալիզմին ներկա­յաց­վող պահանջները և դրանց ապահովման եղանակները, որոշակիացված են հաշվեքննության մեթոդաբանությունները և կիրառման ուղեցույցերը։

ՀՀ արտաքին պետական հաշվեքննության ոլորտի կարգավորումները համեմատաբար «երիտասարդ» են, թեպետ՝ ՀՀ հաշվեքննիչ պալատը (վերջինիս իրավանախորդները) 1998 թվականից անդամակցում է դեռևս անցյալ դարի կեսերին ձևավորված` ԲՀՄ-ներին միավորող բարձրագույն հաշվեքննիչ մարմինների միջազգային կազմակերպությանը՝ INTOSAI-ին, որին անդամակցում են 196 երկրներ, որոնցից 190-ը Միավորված ազգերի կազմակերպության (ՄԱԿ) անդամ երկրներ են։ Նշյալ միջազգային կազմակերպությունն առաջարկում է ժամանակակից աշխարհի պայմաններին համահունչ գործիքակազմ՝ իրավակարգավորումների տրամաբանությունից մինչև հաշվեքննության միասնական ստանդարտներ։ INTOSAI-ն ԲՀՄ-ների մասնագիտական զարգացման, գիտելիքի և փորձի փոխանակման անփոխարինելի հարթակ է։

INTOSAI-ի կողմից առաջարկվող իրավակարգավորումների և ստանդարտների փաթեթը լիարժեք կիրառելու պարագայում մեծ կլինի հավանականությունը, որ հանրային հատվածի հաշվեքննությունը կտա սպասված արդյունքները։

Հարկ է նկատել, որ ՀՀ հաշվեքննիչ պալատի 2020‑2023 թվականների ռազմավարական զարգացման ծրագրի իրականացման շրջանակներում Եվրոպական միության և Տնտեսական համագործակցության և զարգացման կազմակերպության (ԵՄ/ՏՀԶԿ) համատեղ ՍԻԳՄԱ ծրագրի աջակցությամբ մշակվել է «Հաշվեքննիչ պալատի մասին» ՀՀ օրենքի (ինչպես նաև ՀՀ Սահմանադրության մեջ ՀՀ հաշվեքննիչ պալատին առնչվող հոդվածների) բարելավումների վերաբերյալ առաջարկությունների փաթեթ, որը ՀՀ հաշվեքննիչ պալատը 2021թ. հոկտեմբերի 7-ին պաշտոնապես ուղարկել է ՀՀ Ազգային ժողով և ՀՀ կառավարություն:

Վերոնշյալը և ՀՀ հաշվեքննիչ պալատի գործունեության անցած փուլի արդյունքները հաշվի առնելով, ինչպես նաև նպատակ ունենալով բարձրացնել ՀՀ արտաքին պետական հաշվեքննության իրավակարգավորումների համապատասխանության աստիճանը ոլորտին վերաբերելի հիմնարար փաստաթղթերով առաջարկվող՝ ժամանակի և տարածության մեջ փորձարկված լուծումներին, մշակվել է սույն հայեցակարգը։

Հայեցակարգը նպատակ է հետապնդում առաջարկել ՀՀ արտաքին պետական հաշվեքննության ոլորտի իրավական դաշտի վերանայման հիմնական ուղղությունները, որոնց շուրջ փոխհամաձայնության ձևավորմամբ հնարավոր կլինի մշակել օրենսդրական վերանայումների փաթեթը։

Ստորև ներկայացվում են օրենսդրական վերանայումների պահանջը ձևավորած հիմնարար փաստաթղթերը և դրանց՝ առաջարկվող վերանայումներին վերաբերելի մանրամասները։

### Պետական ֆինանսների կառավարման (ՊՖԿ) համակարգի 2019-2023 թվականների բարեփոխումների ռազմավարություն

ՀՀ կառավարության 2019թ. նոյեմբերի 28-ի թիվ 1716-Լ որոշմամբ հաստատվել է ՊՖԿ համակարգի 2019‑2023 թվականների բարեփոխումների ռազմավարությունը։ Վերջինիս իրականացման գործողությունների ծրագրի՝ ՊՖԿ 13-րդ ոլորտ, 26-րդ բաղադրիչ, 53.2, 54․1 և 54․2 միջոցառումների շրջանակում նախատեսված է «Հաշվեքննիչ պալատի մասին ՀՀ օրենքի վերանայումը, ինչպես նաև Հաշվեքննիչ պալատի ռազմավարական զարգացման ծրագրի իրագործման ներքո Հաշվեքննիչ պալատի անձնակազմի կարողությունների զարգացումը և մասնագիտական հմտությունների կատարելագործումը:

### ՀՀ և ԵՄ «Համապարփակ և ընդլայնված գործընկերության համաձայնագիր

Իրավական բարելավումների սույն հայեցակարգի նպատակադրումը համահունչ է ՀՀ-ի և ԵՄ-ի միջև կնքված «Համապարփակ և ընդլայնված գործընկերության համաձայնագրի 24-րդ հոդվածի «դ» կետի դրույթներին. «Հաշվեքննիչ պալատի, որպես ՀՀ-ում բարձրագույն հաշվեքննիչ մարմնի (ԲՀՄ) դերի հետագա ամրապնդում, մասնավորապես՝ դրա ֆինանսական, կազմակերպչական և գործառնական անկախության տեսանկյունից՝ արտաքին պետական հաշվեքննության INTOSAI միջազգայնորեն ընդունված ստանդարտներին համապատասխան»:

### ՄԱԿ-ի 2011 թվականի 66-րդ Գլխավոր վեհաժողովի թիվ A/66/209 որոշում

Իրավական բարելավումների նպատակադրումը համահունչ է նաև ՄԱԿ-ի 66‑րդ Գլխավոր վեհաժողովի 22.12.2011թ.-ին ընդունած «ԲՀՄ-ների ուժեղացման միջոցով պետական կառավարման արդյունավետության, օգտավետության, հաշվետվողականության և թափանցիկության բարձրացման վերաբերյալ» թիվ A/66/209 որոշմանը. «ԲՀՄ-ը կարող է արդյունավետ գործել միայն այն դեպքում, եթե վերջինս անկախ է բոլոր պետական մարմիններից և պաշտպանված է ցանկացած արտաքին ազդեցությունից»: Նշյալ որոշմամբ, հանրային ծառա­յություն­ների որակը բարելավելու նկատառումով, ՄԱԿ-ի գլխավոր վեհաժողովը բոլոր անդամ պետություններին պաշտոնապես հորդորում է ամբողջությամբ կիրառել INTOSAI-ի կողմից ընդունված Լիմայի և Մեխիկոյի հռչակագրերում տեղ գտած սկզբունքներն ու դրույթները:

### ՀՀ հաշվեքննիչ պալատի 2020-2023 թվականների ռազմավարական զարգացման ծրագիր

ՀՀ արտաքին պետական հաշվեքննության ոլորտում իրավական բարելավումների նպատակը և «Հաշվեքննիչ պալատի մասին» ՀՀ օրենքի վերանայման միջոցառումները սահմանված են ՀՀ հաշվեքննիչ պալատի 2020թ. օգոստոսի 7-ի թիվ 150‑Լ որոշմամբ հաստատված ՀՀ հաշվեքննիչ պալատի 2020‑2023 թվականների ռազմավարական զարգացման ծրագրում և դրա իրականացման միջոցառումների պլանում (1-ին նպատակ՝ իրավական բարելավումներ, 1.1 միջոցառում՝ Սահմանադրությամբ և օրենքով Հաշվեքննիչ պալատի անկախության և մանդատի ամրապնդում, 1.1.2 ենթամիջոցառում՝ «Հաշվեքննիչ պալատի մասին» ՀՀ օրենքի բարելավումների (փոփոխությունների և լրացումների) նախագծի մշակում):

## INTOSAI հիմնարար սկզբունքներ, ստանդարտներ ու միջազգային լավագույն փորձ

### Ֆինանսական, կազմակերպչական և գործառնական անկախություն

#### ԲՀՄ-ները կարող են օբյեկտիվ և արդյունավետ կերպով կատարել իրենց առաջադրանքները միայն այն դեպքում, եթե նրանք անկախ են հաշվեքննության ենթարկվող կառույցից և պաշտպանված են արտաքին ազդեցությունից:

#### ԲՀՄ-ները պետք է ապահովված լինեն իրենց պատվիրակված գործառույթի իրականացման համար անհրաժեշտ պատշաճ ֆինանսական ռեսուրսներով և պետք է իրավասու լինեն իրենց գործունեության համար անհրաժեշտ ֆինանսական միջոցների կարիքը բավարարելու համար անմիջականորեն դիմել խորհրդարանին:

### Հաշվեքննության մանդատ

#### ԲՀՄ-ներն իրենց առջև դրված խնդիրները լուծելու համար պետք է լիազորություն ունենան հաշվեքննելու հանրային ֆինանսները՝ ներառյալ եկամուտները (մուտքերը) և ծախսերը (ելքերը), ինչպես նաև հանրային սեփականության օգտագործումը:

#### Իրավաբանական անձինք, որոնցում կառավարությունն էական ներգրավվածություն ունի, մասնավորապես՝ գերիշխող մասնաբաժին կամ գերակշիռ ազդեցություն, նույնպես պետք է ենթակա լինեն հաշվեքննության:

#### Հանրային ֆինանսներին առնչվող բոլոր գործառնությունները ենթակա են հաշվեքննության՝ անկախ պետական և/կամ համայնքային բյուջեներում դրանց արտացոլված լինելու հանգամանքից կամ պետական և/կամ համայնքային բյուջեների վրա ազդեցություն ունենալու եղանակից:

#### ԲՀՄ-ներին պետք է հասանելի լինեն հանրային ֆինանսների կառավարման հետ կապված բոլոր գրանցումները և փաստաթղթերը, նրանք պետք է լիազորված լինեն բանավոր կամ գրավոր կերպով հայցելու հաշվեքննության համար անհրաժեշտ համարվող ցանկացած տեղեկատվություն: ԲՀՄ-ները պետք է իրավասու լինեն որոշել, թե որտեղ իրականացնել հաշվեքննությունը՝ հաշվեքննության ենթարկվող մարմնի, թե իրենց աշխատավայրերում:

#### ԲՀՄ-ներին պետք է հնարավորություն ընձեռնվի արդյունավետ հետհսկողության մեխանիզմների կիրառել իրենց առաջարկություն­ների իրացման ընթացքի նկատմամբ:

### Մարդկային ռեսուրսների զարգացում

#### ԲՀՄ-ներն իրենց լիազորությունները լիարժեք իրականացնելու համար պետք է համալրված լինեն անհրաժեշտ որակներ ունեցող և էթիկայի կանոններին համապատասխան մարդկային ռեսուրսներով։

#### Արտաքին պետական հաշվեքննության ոլորտի աշխատակիցների (հիմնականում՝ հաշվեքննողների) տեսական ու գործնական մասնագիտական կատարելագործումը տեղական և միջազգային ակադեմիական ծրագրերի միջոցով պետք է մշտապես հատուկ ուշադրության արժանանա:

### Գործունեության արդյունավետության բարձրացման հարցեր

«Հաշվեքննիչ պալատի մասին» ՀՀ օրենքի կիրարկման ընթացքում (2018թ.‑ի ապրիլի 9‑ից սկսած)՝ բավականաչափ տեղեկատվություն է կուտակվել INTOSAI-ի ընդունած միջազգային ստանդարտներից ՀՀ‑ում գործող իրավակարգավորում­ների ու դրանց գործնական կիրառման շեղումների վերաբերյալ, ինչը թույլ է տալիս եզրակացնել, որ իրավական դաշտի ներկա փուլում տեսանելի ուղղություններով բարելավումը նախադրյալներ կձևավորի արտաքին պետական հաշվեքննության գործառույթի գործունեության արդյունավետության բարձրացման համար:

## Առաջարկություններ

ՀՀ գործող իրավակարգավորումները INTOSAI-ի հիմնարար սկզբունքներին, միջազգային ստանդարտներին (խնդրահարույցները հիմնականում ներկայացված են սույն հայեցակարգի 2-րդ բաժնում) և դրանց կիրառման տեսակետից հաջողված համարվող փորձին համադրելով՝ ստորև ներկայացվում են ՀՀ օրենսդրությամբ սահմանված դրույթները վերանայելու հիմնական ուղղությունները։

### Կազմակերպչական (գործառութային), գործառնական և ֆինանսական անկախություն

ՀՊ օրենքում՝ վերջինիս անկախությունը կանխորոշող կարգավորումներում առկա են որոշ խնդիրներ, որոնց լուծման ուղղությամբ, առաջարկվում է.

#### Վերանայել ՀՊ գործունեության հրապարակայնության և թափանցիկության համար սահմանված այն պահանջները, որոնք կիրառության ընթացքում չեն հիմնավորել իրենց կարիքը։

Հիմնավորում։ ՀՊ-ը, ինչպես բոլոր պետական մարմինները պետք է մշտապես ձգտեն բարձրացնել իրենց գործունեության արդյունավետությունը՝ հավատարիմ մնալով հիմնարար սկզբունքներին, հատկապես, որ տվյալ դեպքում խոսքն անկախ պետական մարմնի գործունեության հրապարակայնության և թափանցիկության մասին է, որի միակ գործառույթի՝ հաշվեքննության (ստուգման) գծով բոլոր վերջնարդյունքները՝ հաշվեքննության հաշվետվությունները (ընթացիկ եզրակացություններ, պետբյուջեի կատարման վերաբերյալ եզրակացություն) եղել և մնալու են հրապարակային փաստաթղթեր (բացառությամբ օրենքով սահմանված գաղտնիք պարունակող փաստաթղթերի)։ Այդ առումով, բնականաբար, առաջարկը որևէ «նահանջ» չի պարունակում, այլ ընդամենը նպատակ է հետապնդում վերանայել ՀՊ նիստերի օրակարգերի, քննարկված հարցերի և ընդունած որոշումների հրապարակայնության պահանջները (ա. նիստի օրակարգի ԱԺ և կառավարություն ուղարկելու պահանջը, բ. նիստում քննարկված հարցերի և ընդունված որոշումների վերաբերյալ տեղեկատվության տրամադրումը, գ. հաշվեքննություն իրականացնող կառուցվածքային ստորաբաժանումների, ՀՊ անդամների միջև աշխատանքների պարբերական վերաբաշխումը, դ. Հաշվեքննիչ պալատի ներքին իրավական ակտերը (ՀՊ օրենքի 16-րդ 9-րդ մասի 1-7-րդ և 10-11-րդ կետերում ներկայացված ներքին իրավական ակտերից բացի) և դրանցում փոփոխությունները և լրացումները, ե. ՀՊ համապատասխան որոշումները երեք աշխատանքային օրվա ընթացքում հրապարակելու պահանջը)՝ սահմանելով սույն հարցերի կարգավորումը ՀՊ կանոնակարգի շրջանակներում։ Առաջարկվող մոտեցումը թույլ կտա ՀՊ-ին՝ շահառուների թափանցիկության և հաշվետվողականության կարիքներին արձագանքել ավելի մեծ ճկունությամբ:

(հղում՝ ՀՊ օրենքի[[1]](#footnote-1) 14-րդ հոդվածի 1-ին մաս, 16-րդ հոդվածի 2-րդ և 8‑րդ մասեր)

#### Վերանայել ՀՊ անդամների, կառուցվածքային ստորաբաժանումների միջև աշխատանքի պարբերական վերաբաշխման պահանջը (ռոտացիա)` սահմանելով այն ՀՊ կանոնակարգի շրջանակում որպես ոչ իմպերատիվ կարգավորման առարկա։

Հիմնավորում։ ՀՊ օրենքով սահմանված է ինչպես ՀՊ անդամների, այնպես էլ՝ կառուցվածքային ստորաբաժանումների միջև աշխատանքի պարբերական վերաբաշխման (ռոտացիայի) կարգը, ինչի արդյունքում ստացվում է, որ օրենքով սահմանափակված է հաշվեքննությունների տեսակների մեջ մասնագիտանալու ինստիտուցիոնալացման հնարավորությունը, ինչպես նաև նշյալ հարցերը ներքին կարգավորումներով սահմանելու գործառնական անկախությունը։ Մինչդեռ, վերջինիս առկայությունը, ի հաշիվ հաշվեքննության խմբի կազմի ընտրության ճկունության, ՀՊ-ին թույլ կտա համարժեքորեն արձագանքել հաշվեքննությունների ծրագրերի պահանջներին։ Բացի այդ, առկա կարգավորումները սահմանափակում են նաև ՀՊ-ի կառուցվածքի օպտիմալացման հնարավորությունը, մասնավորապես՝ այն հաշվեքննությունների տեսակների տրամաբանության վրա խարսխելու և ՀՊ-ում գործող 10 գործառութային ստորաբաժանումների (վարչությունների) փոխարեն հաստիքների նույն թվաքանակի պայմաններում, ըստ հաշվեքննությունների տեսակների բաշխված գործառույթներով՝ 3-4 ստորաբաժանումների միջոցով ՀՊ-ի գործունեությունը կազմակերպելու առումով։

Միևնույն ժամանակ, ռիսկերի տեղի ունենալու հավանականությունը, որոնց ենթադրյալ կառավարման նպատակ են հետապնդում հիշատակված կարգավորումները՝ հաշվեքննության ոլորտում բարեվարքության և էթիկայի սկզբունքների սահմանմամբ ու կիրառությամբ էապես նվազում է։

(հղում` ՀՊ օրենքի 24-րդ հոդվածի 1-ին մաս)

#### Վերանայել ՀՊ բյուջետային հայտի վրա կառավարության ներգործության կարգավորումները, սահմանելով, որ կառավարությունը ՀՊ` բյուջետային օրենսդրությանը համապատաս­խան կազմված և ներկայացված բյուջետային հայտը պետական բյուջեի նախագծի հետ միասին անփոփոխ ներկայացնում է Ազգային ժողով: Բացի այդ, սահմանել, որ ֆինանսական միջոցների անհրաժեշտության դեպքում՝ ՀՊ-ը պետք է խորհրդարանին անմիջականորեն դիմելու իրավունք ունենա:

Հիմնավորում։ ՀՊ-ի մասին օրենքում ՀՊ-ի բյուջեի հետ կապված կարգավորումը նախատեսում է կառավարության կողմից բյուջեի նախագծի հետ միասին նաև ՀՊ-ի բյուջետային հայտի ներկայացում ԱԺ, սակայն ՀՊ բյուջետային հայտի վրա կառավարության ներգործության ռիսկը բազմիցս վկայակոչվել է հեղինակավոր միջազգային կազմակերպությունների զեկույցներում՝ որպես չափանիշ նշելով INTOSAI-ի որդեգրած անկախության հիմնարար սկզբունքները։ Գործող կարգավորման ռիսկ է գնահատվում ՀՊ բյուջետային հայտը չբավարարելու միջոցով՝ ՀՊ-ի գործունեության վրա կառավարության ազդեցության հնարավորությունը, որը տրամագծորեն հակադրության մեջ է արտաքին պետական հաշվեքննության հիմնարար սկզբունքների հետ։

Այդ առումով, առաջարկվող լուծումը հավասարակշռված է և ընդամենը հստակեցնում է արտաքին պետական հաշվեքննության ոլորտում Սահմանադրությամբ և օրենքներով ընդունված տրամաբանությունը՝ ոլորտի քաղաքականությունը որոշվում է ԱԺ‑ում և դառնում է պարտադիր կատարման ենթակա ինչպես ՀՊ-ի, այնպես էլ՝ կառավարության համար։ Այսպիսի լուծումը, ենթադրվում է, որ էականորեն կբարձրացնի ՀՊ ֆինանսական անկախության ընկալումը՝ նվազեցնելով կառավարության ազդեցությունը բյուջետային հայտի բովանդակային մասի վրա, ինչպես նաև օժտելով ՀՊ-ին անհրաժեշտ միջոցների սղության դեպքում խորհրդարան դիմելու իրավունքով՝ պահպանելով օրենսդրական կարգավորումների տրամաբա­նությունը։

(հղում` ՀՊ օրենքի 20-րդ հոդվածի 1-ից 3-րդ մասեր, «Հայաստանի Հանրապետության բյուջետային համակարգի մասին» ՀՀ օրենք)

### Հաշվեքննության մանդատ

ՀՊ օրենքով սահմանված է հաշվեքննության լիազորությունների շրջանակ, որն առանձին դեպքերում ուղղակիորեն չի բացահայտում կապը Սահմանադրությամբ նախատեսված՝ ՀՊ պարտավորության հետ, ինչպես նաև առկա են միջազգային ստանդարտների համապատասխանության տեսակետից առանձին խնդիրներ, որոնց լուծման ուղղությամբ, առաջարկվում է.

#### Վերանայել ՀՊ օրենքի այն դրույթները, որոնցով սահմանվում են հաշվեքննության շրջանակներն այնպես, որ դրանք համապատասխա­նեն Սահմանադրությամբ և օրենքով ձևակերպված արտաքին պետական հաշվեքննության նպատակներին, մասնավորապես՝ հստակեցնելով բյուջետային մուտքերի հաշվեքննության լիազորությունների բաղադրիչը։

Հիմնավորում։ Ինչպես արտաքին պետական հաշվեքննության համար համընդհանուր ընդունված հիմնարար սկզբունքներն առաջարկում են, ՀՀ Սահմանադրությունը և օրենքը լիազորել են ՀՊ‑ին իրականացնել հանրային ֆինանսների և սեփականության ոլորտում հաշվեքննություն՝ պետական բյուջեի և համայնքային բյուջեների միջոցների, ստացված փոխառությունների ու վարկերի, պետական և համայնքային սեփականության օգտագործման օրինականության և արդյունավետության նկատմամբ։ Բյուջեների միջոցները, բացառապես ծախսերի հետ նույնացման արդյունքում տարընթերցումից խուսափելու նկատառումով, անհրաժեշտ է օրենքով հստակեցնել բյուջետային մուտքերի և ելքերի հաշվեքննության լիազորության սահմանումը։

(հղում` ՀՊ օրենքի 1-ին հոդվածի 1-ին մաս, 3-րդ հոդված, 5-րդ հոդվածի 1‑ին մաս)

#### Վերանայել իրավաբանական անձանց մոտ ստուգումներ իրականացնելու կարգավորումները՝ նախատեսելով հաշվեքննության իրականացման հնարավորություն բոլոր այն իրավաբանական անձանց նկատմամբ, որոնք էապես կախված են բյուջեներից, ինչպես նաև հաշվեքննության իրականացման վայրի սահմանափակումները։

Հիմնավորում։ Գործող կարգավորումներում այդ հնարավո­րությունը նախատեսված է անուղղակիորեն և ըստ էության, իրավաբանական անձը կարող է հաշվեքննվել/ստուգվել, եթե պետական բյուջեի (ծրագրի կատարման պատասխանատու պետական մարմնի) և իր միջև կնքված պայմանագրում այդպիսի դրույթ է ներառված։ Արդյունքում ստացվում է, որ օրենքով նախատեսված է, թե իրավաբանական անձանց նկատմամբ հաշվեքննություն/ստուգում որ դեպքերում կարող է իրականացվել, բայց այն սահմանափակած է պայմանագրում նման հնարավորություն նախատեսող դրույթի առկայությամբ կամ որ նույնն է, թե գործադիր մարմնի հայեցողականությունից կախվածությամբ, ինչը հանգեցրել է գործնականում այդպիսի պայմանագրերի բացակայությամբ պայմանա­վորված՝ հանրային զգալի միջոցների նկատմամբ հաշվեքննության/ստուգման անհնարինության։

(հղում` ՀՊ օրենքի 5-րդ հոդվածի 2-րդ և 3-րդ մասեր)

#### Ընդլայնել հաշվեքննության շրջանակն այնպես, որ այն ընդգրկի նաև այն իրավաբանական անձանց, որոնք իրավական ակտով կամ հավատարմագրային կառավարման կամ կոնցեսիոն պայմանագրով հանդիսանում են պետական և(կամ) համայնքային սեփականության (գույքի) հավատարմագրային կառավարիչներ կամ կոնցեսիոներներ՝ միայն հավատարմագրային կառավարման կամ կոնցեսիայի հետ կապված իրավական ակտերի և պայմանագրերի պահանջների կատարումը հաշվեքննելու/ստուգելու համար։

Հիմնավորում։ Հանրային սեփականության և ֆինանսների կառավարման համատեքստում նշյալ պայմանագրերի հնարավոր էական դերակատարության պարագայում, այսպիսի կարգավորման առկայությունը նախադրյալներ կստեղծի արտաքին պետական հաշվեքննության առջև Սահմանադրությամբ և օրենքով ձևակերպված նպատակներին հասնելու համար։

(հղում` ՀՊ օրենքի 5-րդ հոդվածի 2-րդ մասում ենթակետ ավելացնել)

#### Ընդլայնել հաշվեքննության շրջանակը՝ նախատեսելով ՀՊ հաշվեքննության/ստուգման լիազորություն նաև ընդերքօգտագործող իրավաբանական անձանց մոտ ընդերքօգտագործման ոլորտում պետական լիազոր մարմնում և/կամ այդ ոլորտում տեսչական գործառույթ իրականացնող պետական մարմնում ընդերքի օգտագործման գործընթացի հաշվեքննության պարագայում։

Հիմնավորում։ Հաշվի առնելով, որ ընդերքը բացառիկ պետական սեփականություն է, այս վերանայման առաջարկը նպատակ է հետապնդում ՀՊ-ին հնարավորություն ընձեռել կարծիք ձևավորել և ներկայացնել ընդերքօգտագործման ամբողջ գործընթացի նկատմամբ՝ ներառյալ հիմք ընդունելով գործընթացի բոլոր մասնակիցների մոտ հաշվեքննության/ստուգման արդյունքները՝ թույլ տալով իրացնել սահմանադրի կողմից ՀՊ-ին վերապահված մանդատը (պետական սեփականության օգտագործման օրինականության և արդյունավետության հաշվեքննություն)։ Թեև ոլորտում առկա է վերահսկողական գործառույթ իրականացնող տեսչական մարմին, ընդերքի որպես պետական բացառիկ սեփականության օգտագործման վերաբերյալ սահմանադիրն ունի լեգիտիմ ակնկալիք՝ ստանալու օբյեկտիվ, անկողմնակալ ու մասնագիտական կարծիք, որը կարող է իրացվել հաշվեքննության, այլ ոչ՝ տեսչական ստուգման գործառույթի արդյունքում։ Ավելին, հարկ է նկատել, որ տեսչական ստուգման գործառույթն, ինքնին, կարող է դառնալ հաշվեքննության առարկա, և այդ առարկայի հաշվեքննությունն անհնար կլինի արդյունավետորեն իրականացնել առանց սույն առաջարկության իրացման)։

(հղում` ՀՊ օրենքի 5-րդ հոդված)

#### Ընդլայնել հաշվեքննության շրջանակը՝ նախատեսելով ՀՀ կենտրոնական բանկում հաշվեքննություն (ստուգում) իրականացնելու լիազորություն։

Հիմնավորում։ ՀՀ կենտրոնական բանկը (ԿԲ) Հայաստանի Հանրապետության կողմից հիմնադրված և պետական գործառույթներով օժտված իրավաբանական անձ է։ ՀՀ գործող օրենսդրությամբ ԿԲ-ի գործունեության արդյունքներից միայն ֆինանսական հաշվետվությունների վերաբերյալ է մասնագիտական կարծիք ներկայացվում հանրությանը։ Ընդ որում, այդ գործընթացը կազմակերպվում է ԿԲ-ի պատվիրատվությամբ՝ 3 տարի ժամկետի համար ընտրված համընդհանուր միջազգային ճանաչում ունեցող 10 լավագույն աուդիտորական կազմակերպություններից մեկի միջոցով («ՀՀ կենտրոնական բանկի մասին» ՀՀ օրենքի հոդված 16)։ Ուշադրության է արժանի նաև այն հանգամանքը, որ ի տարբերություն ԲՀՄ-ների, մասնավոր հատվածի աուդիտորական կազմակերպությունների կողմից արձանագրված և աուդիտորական կարծիքում տեղ չգտած թերությունները չեն հրապարակվում (օրինակ՝ ներքին հսկողության համակարգի թերությունների վերաբերյալ), այլ ձևակերպվում և ուղարկվում են ղեկավարությանը (տվյալ դեպքում ԿԲ-ին)՝ Նամակ ղեկավարությանը փաստաթղթի ձևով: Ինչ վերաբերում է ՀՀ կենտրոնական բանկի գործունեության համապատասխանության և արդյունավետության հետ կապված հարցերին, ապա գործող կարգավորումներով դրանց վերաբերյալ գնահատական տալու պատասխանատուն ՀՀ կենտրոնական բանկի ներքին աուդիտի գործառույթն է, որը հաշվետու է ՀՀ կենտրոնական բանկի խորհրդին («ՀՀ կենտրոնական բանկի մասին» ՀՀ օրենքի հոդված 25)։ Ստացում է, որ ներկայում հանրությանը հասանելի է միայն ՀՀ կենտրոնական բանկի ֆինանսական հաշվետվությունների վերաբերյալ՝ բանկի պատվիրատվությամբ անկախ արտաքին աուդիտորական կազմակերպության կողմից ներկայացրած կարծիքը, իսկ բանկի գործունեության համապատասխանության և արդյունա­վետության վերաբերյալ ձևավորված տեղեկատվության «սպառողը» միայն ՀՀ կենտրոնական բանկի խորհուրդն է։ Հարկ է նկատել, որ հայեցակարգային սույն առաջարկության համատեքստում խոսքը չի վերաբերում դրամավարկային քաղաքականության որոշումների հաշվեքննությանը (ստուգմանը), այլ նկատի է առնված ԿԲ որպես պետության նշանակալի՝ ֆինանսական հատվածի կարգավորող և վերահսկող մարմնի գործունեության վերաբերյալ հանրությանը մասնագիտական, անկողմնակալ և օբյեկտիվ կարծիք ներկայացնելու հնարավորությունը։

(հղում` ՀՊ օրենքի 5-րդ հոդված)

#### Վերանայել օրենսդրությամբ առևտրային, հարկային, բանկային և այլ՝ օրենքով սահմանված գաղտնիքի (առցանց և տեղում) հասանելիությանը վերաբերող կարգավորումներն այնպես, որ պետական համակարգում առկա ցանկացած տեղեկատվություն, հաշվեքննությունների նպատակով ՀՊ‑ի՝ օրենսդրությամբ սահմանված պահանջներին համապատասխանող աշխատակիցների համար հասանելի լինի օրենսդրությամբ սահմանված ընթացակար­գերով, ինչպես նաև ՀՊ-ին օժտել՝ օրենսդրությամբ սահմանված կարգով հաշվեքննությունների շրջանակում հասանելի դարձած տեղեկությունները պետական և ծառայողական գաղտնիքի շարքին դասելու լիազորություններով։

Հիմնավորում։ Սահմանադրությամբ և օրենքով ՀՊ-ին տրված հաշվեքննության մանդատով հաշվեքննություններ իրականացնելիս սահմանափակվում են ՀՊ լիազորությունները առևտրային, հարկային, բանկային և այլ օրենքով սահմանված գաղտնիքի, անձնական տվյալների (առցանց և տեղում) հասանելիության մասով։ Այսպիսի իրավիճակը կարող է հանգեցնել հաշվեքննությունների կասեցմանը և, ֆինանսական հաշվեքննության դեպքում, ընդհուպ մինչև հաշվեքննության կարծիքից հրաժարմանը՝ հարցականի տակ դնելով Սահմանադրությամբ նախատեսված արտաքին պետական հաշվեքննության գործառույթի անհրաժեշտությունը։ Միևնույն ժամանակ, ՀՀ‑ում վերոնշյալ տեղեկատվությունը հասանելի կարող է լինել այլ վերահսկողական/տեսչական գործառույթներ իրականացնող մարմինների։ Այս առնչությամբ *ՀՊ-ի հայեցակարգային տեսլականն է, որ հանրային հատվածում առկա տեղեկատվության տեսանկյունից, Հայաստանի Հանրապետությունը դիտարկվի 1 միասնական միավոր, իսկ ՀՊ-ն այդ համատեքստում տեղակայված լինի, որպես այդ 1 միասնական միավորի բաղկացուցիչ, այլ ոչ՝ որպես երրորդ անձ։* Հաշվեքննիչ պալատը, օրենքով սահմանված գաղտնիության պահանջների պահպանմամբ, պետք է օժտված լինի վերոնշյալ տեղեկատվությանը հասանելիության, ինչպես նաև դրանք օրենքով սահմանված կարգով գաղտնագրելու և մշակելու լիազորություններով։ *Պաշտպանված տվյալներին ՀՊ-ի հասանելիության* անհրաժեշտությունը, նպատակահարմարությունը և համաչափությունը պետք է հիմնավորվի նախագծային լուծումները պատրաստելիս:

(հղում` ՀՊ օրենքի 36-րդ հոդվածի 1-ին մաս 2-րդ կետ, պետական և ծառայողական գաղտնիքի, անձնական տվյալների, առևտրային և այլ գաղտնիքի վերաբերյալ օրենքներ)

#### Վերանայել արտաքին պետական հաշվեքննության սահմանումը՝ ավելացնելով հետհսկողությունը (follow-up), որպես հաշվեքննության բաղկացուցիչ գործընթաց:

Հիմնավորում։ Ընթացիկ կարգավորմամբ՝ Հաշվեքննիչ պալատը, հաստատում է հաշվեքննության արդյունքները և ուղարկում ԱԺ, կառավարությանը, հաշվեքննվող օբյեկտին և հրապարակում կայքում։ Հաշվեքննվող օբյեկտը հաշվեքննության առաջարկություն­ների վերաբերյալ արձագանքում է 30 օրվա ընթացքում։ Սույն արձագանքը ՀՊ-ն փոխանցում է ԱԺ-ին և կառավարությանը։ Հաշվեքննության ոլորտի միջազգային ստանդարտների համաձայն՝ հաշվեքննության գործընթացի բաղկացուցիչ մաս է ինչպես պլանավորումը, իրականացումը և հաշվետվողականությունը, այնպես էլ՝ հաշվեքննությունների արդյունքներով տրամադրված առաջար­կություն­ների հետհսկողության լիազորությունը, որը ՀՊ օրենքով ներկայումս սահմանված չէ։

(հղում` ՀՊ օրենքի 1-ին հոդված, 1-ին կետ, 26-րդ հոդված)

### Մարդկային ռեսուրսների համարժեքություն

ՀՀ օրենսդրական կարգավորումներում առկա են արտաքին պետական հաշվեքննության ոլորտում ներգրավված մարդկային ռեսուրսների համարժեքության ապահովման հետ կապված խնդիրներ, որոնց լուծման ուղղությամբ առաջարկվում է.

#### ՀՊ օրենքում սահմանել, որ որակավորման համակարգը պետք է ներդրվի, և որակավորման չափանիշները սահմանվեն ՀՊ կողմից: ՀՊ-ն կարող է, որպես որակավորում, ընդունել նաև միջազգային հայտնի ատյանների կողմից կամ համարժեք բարդությամբ տեղական ատյանների կողմից շնորհվող մասնագիտական որակավորումները:

Հիմնավորում։ ՀՊ օրենքը սահմանում է մասնագիտական շարունակական զարգացման և աուդիտորի որակավորման պահանջը, սակայն հստակեցված չէ, թե ինչ տեսակի որակավորման մասին է խոսքը: Այս համատեքստում հարկ է ընդգծել, որ ՀՊ-ն չի պատրաստվում ինքը կազմակերպել որակավորման գործընթացը, բայց պետք է ունենա բավարար լիազորություն՝ առնվազն ոչ պակաս բարդությամբ, քան ՀՀ-ում գործող ընթացակարգն է՝ որակավորում ունեցող հաշվեքննողների ներգրավել, ընդ որում՝ անհրաժեշտության դեպքում նաև լրացուցիչ պահանջներ սահմանելով:

(հղում` ՀՊ օրենքի 17-րդ, 22-րդ և 43-րդ հոդվածներ, «Աուդիտորական գործունեության մասին» ՀՀ օրենք)

#### ՀՊ օրենքում ապահովել Հաշվեքննիչ պալատի մարդկային ռեսուրսների կառավարման հնարավորություն` դիտարկելով քաղաքացիական ծառայության համակարգից դուրս գալը և ՀՊ-ում հատուկ տեսակի ծառայության համակարգ ձևավորելը: Որպես այլընտրանքային տարբերակ կարող է լինել՝ քաղաքացիական ծառայության համակարգում գտնվելով՝ ՀՊ-ում մարդկային ռեսուրսների կառավարման վերաբերյալ հատուկ պայմանների սահմանումը:

Հիմնավորում։ Մարդկային ռեսուրսների կառավարման գործող կարգավորումները չեն պարունակում որևէ մոտիվացիա՝ որակի համարժեք ստանդարտներին համապատասխանող մասնագետների ներգրավման և/կամ աշխատակազմի ներկայացուցիչների որակավորման բարձրացման ու աշխատանքային առաջընթացի ձգտելու համար։ Կարգավորումների առաջարկվող վերանայումը նպատակ է հետապնդում․

* Կարճաժամկետ հատվածում շտկել, հանգամանքների բերումով, ՀՊ-ում առկա վարձատրության համակարգը՝ որպես ելակետ ընդունելով վատթարացնող նորմի ընդունման անհնարինությունը և քաղաքացիական ծառայության համակարգում ծառայողների վարձատրության համար կիրառվող գործակիցների հարաբերակցությունը։ Ներկայում, ՀՊ-ում աշխատանքի երկարամյա փորձառություն ունեցող գլխավոր մասնագետը մոտ 30%-ով ավելի բարձր վարձատրություն է ստանում, քան քաղծառայության համակարգի ներդրումից հետո պաշտոն ստանձնած՝ նույն գլխավոր մասնագետի ղեկավար վարչության պետը։ Առաջարկվող լուծմամբ, նախատեսվում է գլխավոր մասնագետի համար ստանալ վարձատրության համար կիրառվող նոր գործակից՝ հիմք ընդունելով երկարամյա փորձառությամբ գլխավոր մասնագետի փաստացի վարձատրության չափը, իսկ մյուս պետական պաշտոն զբաղեցնողների համար ստանալ նոր գործակիցներ՝ պահպանելով գլխավոր մասնագետի և տվյալ պաշտոնների միջև գործող համակարգում առկա հարաբերակցությունը (գործակիցների «հեռավորությունը»)։
* Միջին և երկարաժամկետ հատվածում ձևավորվել օրենսդրական հենքը, որը թույլ տա՝ ՀՊ‑ի աշխատակիցների որակավորումը ՀՀ առևտրային հատվածում ընդունված ստանդարտներին համապատասխանելու դեպքում, վարձատրության համակարգը դարձնել մասնավոր հատվածին համարժեք։

(հղում` ՀՊ օրենքի 41-րդ, 42-րդ հոդվածներ, «Քաղաքացիական ծառայության մասին» ՀՀ օրենք, «Պետական պաշտոններ զբաղեցնող անձանց վարձատրության մասին» ՀՀ օրենք, նոր օրենքի նախագծում՝ «Հաշվեքննիչ պալատում պետական ծառայության մասին»)

### ՀՊ գործունեության ընթացակարգերի հստակեցում

ՀՊ գործունեության արդյունքների տեսակետից ազդեցություն ունեցող կարգավորումներում առկա են խնդիրներ, որոնց լուծման ուղղությամբ, առաջարկվում է.

#### Վերանայել պետական բյուջեի կատարման վերաբերյալ եզրակացություն ձևավորելու համար իրականացվող հաշվեքննությունների կարգավորումները՝ նախատեսելով պետական բյուջեի եռամսյակային/տարեկան հաշվետվությունների ֆինանսական հաշվեքննությունների միջոցով եզրակացության ձևավորման կարգավորում, ինչպես նաև հստակեցնելով այն հանգամանքը, որ գաղտնիք պարունակող հաշվեքննությունների արդյունքները չեն կարող ազդել եզրակացության վրա և չեն ներառվում եզրակացության մեջ։

Հիմնավորում։ Ներկա կարգավորումը եռամսյակային հաշվեքննությունների և դրանց մասով եռամսյակային հաշվետվողականության մոտեցումն է, որտեղ նույնիսկ տարեկան կտրվածքով հաշվեքննության պահանջ սահմանված չէ: Առաջարկվում է օրենքում սահմանել, որ Հաշվեքննիչ պալատը պետական բյուջեի կատարման վերաբերյալ եզրակացություն տրամադրելու նպատակով իր գործունեության ծրագրի շրջանակներում բյուջետային գլխավոր կարգադրիչների (ԲԳԿ)՝ պետական բյուջեի կատարման հաշվետու տարվա երեք, վեց, ինը և տարեկան ֆինանսական հաշվետվություն­ները պետք է ենթարկի ֆինանսական հաշվեքննության՝ դրանց արդյունքում տրամադրելով ընթացիկ եզրակացություն, որոնք հիմք կհանդիսանան բյուջեի (տարեկան) կատարման վերաբերյալ եզրակացության տրամադրման համար։ ՀՊ‑ի գործունեության ծրագրում ԲԳԿ-ների ընտրության կարգը, բյուջեի կատարման վերա­բեր­յալ եզրակացության նպատակով իրականացվող հաշվեքննու­թյուն­ների մեթոդաբանությունը, ինչպես նաև հաշվեքննությունների ընթացքի վերաբերյալ հրապարակայնու­թյան հարցերը պետք է կարգավորվեն Հաշվեքննիչ պալատի ներքին իրավական ակտերով։ Այս հաշվեքննությունների մասով՝ օրենքով գաղտնիք համարվող տեղեկատվություն պարունակող հաշվեքննությունների արդյունքները ներկայացվում են Ազգային ժողովին և կառավարությանը սահմանված ընթացակարգով, ինչպես նաև դրանք չեն ներառվում պետական բյուջեի կատարման վերաբերյալ եզրակացության մեջ և չեն ազդում հաշվեքննության կարծիքի ձևավորման վրա։

(հղում` ՀՊ օրենքի գլուխ 1-4-րդ)

### Իրավական հակասությունների (կոլիզիաներ) և բացերի ու տեխնիկական մանրամասների շտկում

ՀՊ օրենքում տեղ են գտել դրույթներ, որոնք տարբերվում են միջազգային ստանդարտներով առաջարկվող լուծումներից, ինչպես նաև օրենքի կիրառության ընթացքում պարզվել է, որ կարգավորումներում առկա են իրավական հակասությունների (կոլիզիաներ) և բացերի, ինչպես նաև տեխնիկական անճշտությունների հետ կապված խնդիրներ, որոնց լուծման համար առաջարկվում է․

#### ՀՊ-ի լիազորությունների շարքում նախատեսել արտաքին պետական հաշվեքննության ոլորտին առնչվող օրենսդրական առաջարկություններով հանդես գալու, հայեցակարգեր մշակելու, ՀՊ-ի ռազմավարությունը հաստատելու ֆորմալ լիազորություններ:

#### Վերանայել զննման և դիտարկման ընթացակարգերի կարգավորումները` նախատեսելով դրանց փոխարինում «հաշվեքննու­թյան օբյեկտի աշխատավայրում իրականացվող հաշվեքննության ընթացակարգ»-ով, ինչպես նաև հանելով այդ մասի հետ կապված ժամկետային սահմանափակումները:

(հղում` ՀՊ օրենքի 1-ին հոդվածի 1-ին մաս, 34-րդ հոդվածի 6-րդ մաս)

#### Վերանայել ՀՊ օրենքով սահմանված «Համապատասխանության» հաշվեքննության արդյունքում կարծիք (եզրահանգում) ներկայացնելու պարտադիր պահանջը:

(հղում` ՀՊ օրենքի 26-27-րդ հոդվածներ)

#### Համապատասխանեցնել ՀՊ օրենքով նախատեսված հաշվեքննության կարծիքների (եզրահանգումների) սահմանումները INTOSAI-ի ստանդարտների պահանջներին:

(հղում` ՀՊ օրենքի 26-27-րդ հոդվածներ)

#### Վերանայել ՀՊ օրենքում առկա հասկացությունների սահմանումները՝ համապատասխանեցնելով միջազգային ստանդարտներին (օրինակ՝ հաշվեքննության առարկայի, առաջադրանքի սահմանումները չեն արտահայտում դրանց բովանդակությունը), ինչպես նաև լրացուցիչ սահմանել օգտագործվող հասկացությունները (օրինակ՝ խեղաթյու­րում, անհամապատասխանություն, արձանագրության վերաբերյալ դիրքորոշումը և այլն):

(հղում` ՀՊ օրենքի 1-ին հոդվածի 1-ին մաս)

#### ՀՊ օրենքում նախատեսել լրացուցիչ կարգավորում՝ ՀՊ-ին ՀՀ միջազգային պայմանագրերով իրեն վերապահված լիազորությունների և պարտականությունների կատարման գործառույթ վերապահելու նպատակով:

(հղում` ՀՊ օրենքի 4-րդ հոդվածի 1-ին մաս)

#### Ավելացնել «բարեվարքության սկզբունքը», որպես՝ ՀՊ գործունեության հիմնարար սկզբունքներից մեկը:

(հղում` ՀՊ օրենքի 2-րդ գլուխ)

#### Սահմանել ՀՊ-ում հանրային հատվածի ներքին աուդիտի համակարգից անկախ ներքին աուդիտի գործառույթի մասին դրույթ՝ հանելով որակի կառավարման համակարգի (INTOSAI ստանդարտների իմաստով) ոչ հասկանալի սահմանումը:

(հղում` ՀՊ օրենք 21-րդ և 23-րդ հոդված, «Ներքին աուդիտի մասին» ՀՀ օրենք)

#### Վերանայել հաշվեքննության ընթացիկ եզրակացությունը ՀՀ ԱԺ երկրորդ անգամ ուղարկելու հատվածը՝ թողնելով միայն հաշվեքննության օբյեկտի պատասխանի ուղարկումը:

(հղում` ՀՊ օրենքի 26-րդ հոդվածի 7-րդ մաս)

#### Վերանայել եզրակացության կառուցվածքը՝ նախատեսելով, որ աուդիտորական կարծիքը կզետեղվի եզրակացության սկզբում։

(հղում` ՀՊ օրենքի 27-րդ հոդվածի 2-րդ մաս)

#### Վերանայել տարեկան հաղորդմանը վերաբերող կարգավորումներն այնպես, որպեսզի հաղորդումը չսահմանափակվի մինչև ապրիլի 1-ն ավարտված հաշվեքննությունների արդյունքների ներկայացմամբ։

(հղում` ՀՊ օրենքի 28-րդ հոդվածի 2-րդ մաս)

#### Օրենքում տեղ են գտել նաև մի շարք խիստ տեխնիկական բնույթի խնդիրներ, որոնք նույնպես լուծման կարիք ունեն։ Ստորև ներկայացված են որոշ օրինակներ։

* Հաշվեքննության օբյեկտի ղեկավարի կողմից ներկայացված «բացատրություններ» բառից առաջ առաջարկվում է ավելացնել «և դրանց մասով» բառերը, քանի որ երբեմն հաշվեքննության օբյեկտի ներկայացուցչի համար հասկանալի չէ, թե ինչ բացատրություն պետք է տա՝ շատ դեպքերում ներկայացնելով պատճառաբանություններ կամ ավելորդ տեղեկատվություն, որը չի վերաբերում արձանագրված փաստին։

(հղում՝ ՀՊ օրենքի 26-րդ, 35-րդ և 38-րդ հոդվածներ)։

* Դրույթներից մեկով սահմանված է, որ «հաշվեքննության ավարտից հետո» ստորաբաժանման ղեկավարը ներկայացնում է ընթացիկ եզրակացությունը, մինչդեռ հաշվեքննությունն ավարտվում է միայն ընթացիկ եզրակացության հաստատմամբ, և այլն։

(հղում` ՀՊ օրենքի 26-րդ հոդվածի 1-ին մաս)

1. «Հաշվեքննիչ պալատի մասին» ՀՀ օրենք [↑](#footnote-ref-1)